 , कापालिक ! ' टंका की भूखी दृष्टि उत्कल युवराज चन्द्रचूड़ पर गयी । राजकीय वेशभूषा और आभूषणों से युक्त युवराज का समस्त शरीर बेड़ियों में बँधा था । परन्तु युवराज के नेत्रों में भय की छाया तक नहीं थी । शांतचित्त वह खड़ा था । प्रेक्षागृह में उपस्थित सहस्र जोड़ी नेत्रों में विवश - सहानुभूति भरी थी । इतने तेजस्वी युवराज की निरर्थक बलि से सभी के हृदय संतप्त थे । हा विधाता ! यह तेरी कैसी निर्मम लीला है ! हमारी भुवनमोहिनी , जिसकी अंकशायिनी बनकर अपने जीवन को सार्थक कर सकती थी , उसी निर्मोही ने युवराज को प्राण - दण्ड देकर कैसा अनर्थ कर दिया ! जनसामान्य की वेश - भूषा में कुँवर दयाल सिंह , आ माधव तिरहुतिया और उसकी पत्नी अमला तिरहुतिया के साथ दर्शकों के मध्य विराजे हुए थे । भगवती बंगेश्वरी मंदिर के विस्तृत प्रांगण में एक ओर भगवती की भव्य प्रतिमा स्थापित थी , दूसरी ओर विशाल मंच पर शंखाग्राम की स्वामिनी अपने परिजनों , अधिकारियों , वादकों एवं प्रतियोगियों के साथ उपस्थित थी । मंच पर ही बेड़ियों में जकड़ा भयमुक्त युवराज , भावना - शून्य मुखमुद्रा में एक ओर निर्भय खड़ा था और भयंकर मुद्रा धारण किये टंका कापालिक मंथर गति से उसकी तरफ बढ़ा चला जा रहा था । दोनों की तीक्ष्ण दृष्टि एक - दूसरे की आँखों में गड़ी थी । युवराज की भयमुक्त मुद्रा कापालिक को असहज कर रही थी । युवराज के पास पहुँच कर कापालिक टंका ने कटाक्ष किया ' मूढ़ ! कदाचित् तुम्हें ज्ञात नहीं ... तुम्हारी इह - लीला के अवसान का क्षण आ उपस्थित हुआ है । मैं अपनी इन्हीं भुजाओं से तुम्हारी बलि देकर माता को प्रसन्न करूंगा । ' ' मुझे ज्ञात है ! ' निर्भीक वाणी में युवराज ने कहा- परन्तु पुत्र की बलि लेकर भला किस माता को प्रसन्नता हो सकती है , कापालिक ? ... और जिसे मैंने अपने हृदय - कमल सहित अपने मन और प्राण समर्पित कर दिये हैं उस निर्मोही की प्रसन्नता के लिए यों भी मैं बलि हेतु स्वयं प्रस्तुत हूँ कापालिक ! ' चंद्रचूड़ के निष्कपट स्वर के कम्पन ने क्षणभर के लिए भुवनमोहिनी की चेतना को कम्पित कर दिया । ऐसा निर्दोष समर्पण ! विस्मित हो सोचा उसने , परन्तु अगले ही क्षण संवेदनाओं की इस दुर्बलता से वह बलात् मुक्त हो गयी । विकट अट्टहास गूंजा कापालिक का । उसके अट्टहास से वायुमंडल में भय का संचार हो गया । भयाक्रांत दर्शक आश्चर्य से भर गये । युवराज की दृढ़ता ने सभी को आश्चर्यचकित कर दिया था । उसके प्रति सबके हृदय से मूक साधुवाद के स्वर फूटने लगे । कापालिक के नेत्रों से निकलने वाली क्रोधाग्नि मंद हो गयी । उसके अधर पर विद्रूप मुस्कान उभर आयी , टंका आज तुम पर अतिप्रसन्न है देवी भुवनमोहिनी ... ! तुमने आज इस अमूल्य मानव तन का उपहार देकर मुझे पूर्ण संतुष्ट किया है ... ! कहो , प्रतिदान में तुम्हें क्या दूं ? ... इस क्षण जो चाहोगी , तत्क्षण तुम्हें प्रदान करूंगा । ' भुवनमोहिनी टंका से कुछ कहती कि तभी उसकी दृष्टि प्रेक्षागृह में उपस्थित कुँवर दयाल सिंह क